CELEX: 32020Q0722(02)
Language: et
Date: 2020-03-26 00:00:00
Title: Ühisettevõtte Shift2Rail juhatuse otsus nr 1/2020, 26. märts 2020, sise-eeskirjade kehtestamise kohta, milles käsitletakse andmesubjektide teatavate õiguste piiramist seoses isikuandmete töötlemisega ühisettevõtte S2R tegevuse raames

22.7.2020   
               
               
                  ET
               
               
                  Euroopa Liidu Teataja
               
               
                  L 236/7
               
            
         ÜHISETTEVÕTTE SHIFT2RAIL JUHATUSE OTSUS nr 1/2020,
         26. märts 2020,
         sise-eeskirjade kehtestamise kohta, milles käsitletakse andmesubjektide teatavate õiguste piiramist seoses isikuandmete töötlemisega ühisettevõtte S2R tegevuse raames
         ÜHISETTEVÕTTE SHIFT2RAIL (edaspidi „ühisettevõte S2R“) JUHATUS,
         võttes arvesse Euroopa Liidu toimimise lepingut (1),
         võttes arvesse Euroopa Parlamendi ja nõukogu 23. oktoobri 2018. aasta määrust (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ, (2) eriti selle artiklit 25,
         võttes arvesse nõukogu 16. juuni 2014. aasta määrust (EL) nr 642/2014, millega luuakse ühisettevõte Shift2Rail, (3) eriti sellele määrusele lisatud põhikirja artiklit 8,
         võttes arvesse Euroopa Andmekaitseinspektori suuniseid uue määruse artikli 25 ja sise-eeskirjade kohta,
         olles konsulteerinud Euroopa Andmekaitseinspektoriga 12. novembril 2019 kooskõlas määruse (EL) 2018/1725 artikli 41 lõikega 2,
         võttes arvesse Euroopa Andmekaitseinspektori 18. detsembri 2019. aasta soovitusi,
         olles konsulteerinud ühisettevõtte S2R personalikomiteega
         ning arvestades järgmist:
         
                     (1)
                  
                  
                     Andmesubjekti õigusi võib piirata üksnes kooskõlas aluslepingute alusel vastu võetud õigusaktidega. Kui piirangud ei põhine aluslepingute alusel vastu võetud õigusaktidel, võib määruse (EL) 2018/1725 kohaselt ühisettevõtte S2R tegevusega seotud küsimuste puhul kehtestada piirangud sise-eeskirjadega, mis peavad sisaldama piirangu vajalikkuse ja proportsionaalsuse hindamise sätteid.
                  
               
                     (2)
                  
                  
                     Kooskõlas määruse (EL) 2018/1725 artikli 25 lõikega 1 peaksid määruse artiklite 14–22, 35 ja 36 ning artikli 4 kohaldamise piirangud, kui selle sätted vastavad artiklites 14–22 sätestatud õigustele ja kohustustele, põhinema ühisettevõtte S2R vastuvõetavatel sise-eeskirjadel.
                  
               
                     (3)
                  
                  
                     Ühisettevõte S2R võib oma haldustegevuse raames viia läbi haldusjuurdlusi, distsiplinaarmenetlusi, OLAF-ile teatatavate võimalike rikkumisjuhtumitega seotud eeltoiminguid, menetleda rikkumisest teatamise juhtumeid, ahistamisjuhtumite (ametlikke ja mitteametlikke) menetlusi ning asutusesiseseid ja -väliseid kaebusi, korraldada siseauditeid, viia läbi andmekaitseametniku tehtavaid uurimisi kooskõlas määruse (EL) 2018/1725 artikli 45 lõikega 2 ja ametisiseseid (IT-)turbekontrolle.
                  
               
                     (4)
                  
                  
                     Ühisettevõte S2R töötleb isikuandmete eri kategooriaid (nt identifitseerimisandmed, kontaktandmed, kutsetegevuse andmed, haldusandmed, konkreetsetest allikatest saadud andmed, elektroonilise side andmed ja liiklusandmed) ning juhtumiga seotud andmeid (nt õiguslikud põhjendused, käitumisteave, hindamised, andmed tegevuse ja käitumise kohta ning andmed, mis on seotud või ilmnenud seoses menetluse või toimingu reguleerimisesemega) (4).
                  
               
                     (5)
                  
                  
                     Vastutav töötleja on ühisettevõte S2R, keda esindab tegevdirektor.
                  
               
                     (6)
                  
                  
                     Isikuandmeid säilitatakse turvaliselt elektroonilises keskkonnas või paberil, välistades ebaseadusliku juurdepääsu ja andmete edastamise isikutele, kellel puudub teadmisvajadus. Töödeldud isikuandmeid ei säilitata kauem, kui on vaja ja asjakohane eesmärgil, milleks andmeid töödeldakse, ning isikuandmete kaitse teadetes, privaatsusteadetes või ühisettevõtte S2R dokumentides määratud ajavahemiku jooksul.
                  
               
                     (7)
                  
                  
                     Sise-eeskirju tuleks kohaldada kõigile andmetöötlustoimingutele, mida ühisettevõte S2R teeb haldusjuurdlustes, distsiplinaarmenetlustes, OLAF-ile teatatavate võimalike rikkumisjuhtudega seotud eeltoimingutes, rikkumisest teatamise menetlustes, ahistamisjuhtumite (ametlikes ja mitteametlikes) menetlustes, ametisiseste ja -väliste kaebuste menetlustes, siseauditites, määruse (EL) 2018/1725 artikli 45 lõike 2 kohastes andmekaitseametniku tehtavates uurimistes ning (IT-)turbekontrollides, millega tegeldakse asutusesiseselt või asutuseväliselt (nt CERT-EU).
                  
               
                     (8)
                  
                  
                     Neid tuleks kohaldada andmetöötlustoimingute suhtes, mida tehakse enne nimetatud menetluste algust, nende ajal ning menetlustulemuste järelmeetmete kontrollimisel. Samuti peaks see hõlmama koostööd ja abi, mida ühisettevõte S2R pakub riiklikele ametiasutustele ja rahvusvahelistele organisatsioonidele väljaspool oma haldusjuurdlusi.
                  
               
                     (9)
                  
                  
                     Sise-eeskirjade kohaldamise juhtudel peab ühisettevõte S2R põhjendama, miks on piirangud demokraatlikus ühiskonnas proportsionaalsed ja rangelt vajalikud, ning järgima põhiõiguste ja -vabaduste põhiolemust.
                  
               
                     (10)
                  
                  
                     Selle raames on ühisettevõte S2R kohustatud järgima nii palju kui võimalik andmesubjektide põhiõigusi eespool nimetatud menetluste ajal, eelkõige menetluste ajal, mis on seotud õigusega saada teavet, tutvuda andmetega, õigusega nõuda andmete parandamist, kustutamist, töötlemise piiramist, andmesubjekti õigusega isikuandmetega seotud rikkumisest teavitamisele ning side konfidentsiaalsusele, nagu on sätestatud määruses (EL) 2018/1725.
                  
               
                     (11)
                  
                  
                     Ühisettevõte S2R võib siiski olla kohustatud piirama andmesubjektile esitatavat teavet ja muid andmesubjekti õigusi, et kaitsta eelkõige oma juurdlusi, muude ametiasutuste juurdlusi ja menetlusi ning oma juurdluste ja muude menetlustega seotud isikute õigusi.
                  
               
                     (12)
                  
                  
                     Kui ühisettevõte S2R kaalub piirangu kohaldamist, arvestatakse riski andmesubjekti õigustele ja vabadustele, eriti riski muude andmesubjektide õigustele ja vabadustele, ning ühisettevõte S2R juurdluste või menetluste mõju tühistamise riski, näiteks seoses asitõendite hävitamisega. Riskid andmesubjektide õigustele ja vabadustele on seotud peamiselt, ent mitte ainult, maine kahjustamise riskidega ning kaitseõiguse ja ärakuulamise õiguse kahjustamise riskidega.
                  
               
                     (13)
                  
                  
                     Ühisettevõte S2R võib seega teavet piirata eesmärgiga kaitsta juurdlust ning muude andmesubjektide põhiõigusi ja -vabadusi.
                  
               
                     (14)
                  
                  
                     Ühisettevõte S2R peaks regulaarselt kontrollima, kas piiramist õigustavad tingimused kehtivad, ning piirangu tühistama, kui need enam ei kehti.
                  
               
                     (15)
                  
                  
                     Vastutav töötleja peaks edasilükkamisel ja läbivaatamiste ajal teavitama andmekaitseametnikku,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse eeskirjad tingimuste kohta, mille alusel võib ühisettevõte S2R lõikes 2 sätestatud menetluste raames piirata kooskõlas määruse (EL) 2018/1725 artikliga 25 selle artiklites 14–21, 35 ja 36 ning artiklis 4 sätestatud õiguste kohaldamist.
            
            
               2.   Ühisettevõtte S2R haldustegevuse raames kohaldatakse käesolevat otsust isikuandmete töötlemise toimingutele, mida haldusosakond teeb järgmistel eesmärkidel: haldusjuurdlused, distsiplinaarmenetlused, OLAF-ile teatatavate võimalike rikkumisjuhtumitega seotud eeltoimingud, rikkumisest teatamise menetlemine, (ametlikud ja mitteametlikud) ahistamisjuhtumite menetlused, asutusesiseste ja -väliste kaebuste menetlemine, siseauditite korraldamine, määruse (EL) 2018/1725 artikli 45 lõike 2 kohaste andmekaitseametniku tehtavate uurimised ning (IT)-turbekontrollid, millega tegeldakse asutusesiseselt või -väliselt (nt CERT-EU).
            
            
               3.   Nimetatud isikuandmete kategooriaid on näiteks identifitseerimisandmed, kontaktandmed, kutsetegevuse andmed, haldusandmed, konkreetsetest allikatest saadud andmed, elektroonilise side andmed ja liiklusandmed, samuti juhtumiga seotud andmed, näiteks õiguslikud põhjendused, käitumisteave, hindamised, andmed tegevuse ja käitumise kohta ning andmed, mis on seotud või ilmnenud seoses menetluse või toimingu sisuga.
            
            
               4.   Täites oma kohustusi seoses andmesubjekti õigustega kooskõlas määrusega (EL) 2018/1725, kaalub ühisettevõte S2R, kas mõni määruses sätestatud eranditest on kohaldatav.
            
         
         
            Artikkel 2
            Vastutava töötleja määratlus
            Isikuandmete vastutav töötleja on ühisettevõte S2R, keda esindab tegevdirektor.
         
         
            Artikkel 3
            Kaitsemeetmete määratlus
            
               1.   Ühisettevõte S2R kehtestab isikuandmete kuritarvitamise, neile ebaseadusliku juurdepääsu või nende edastamise takistamiseks järgmised kaitsemeetmed:
               
                           a)
                        
                        
                           paberdokumente säilitatakse turvakappides ning neile on juurdepääs ainult volitatud töötajatel;
                        
                     
                           b)
                        
                        
                           kõiki elektroonilisi andmeid säilitatakse ühisettevõtte S2R turbestandardite kohaselt turvalises IT-rakenduses ja elektroonilistes erikaustades, millele on juurdepääs üksnes volitatud töötajatel. Asjakohased juurdepääsutasemed antakse individuaalselt;
                        
                     
                           c)
                        
                        
                           andmebaas on kaitstud salasõnaga ühekordse sisselogimissüsteemi alusel ning automaatselt ühendatud kasutajatunnuse ja salasõnaga. Vajaduse korral kasutatakse pseudonüüme ja/või andmed krüptitakse. Kasutajate asendamine on rangelt keelatud. E-dokumente hoitakse turvaliselt, et kaitsta nendes sisalduvate andmete konfidentsiaalsust ja privaatsust;
                        
                     
                           d)
                        
                        
                           kõigil isikutel, kellel on juurdepääs andmetele, on konfidentsiaalsuskohustus.
                        
                     
            
               2.   Kooskõlas artikli 6 lõikega 3 tuleks lõikes 1 nimetatud kaitsemeetmed korrapäraselt läbi vaadata.
            
            
               3.   Artikli 1 lõikes 3 nimetatud isikuandmete säilitustähtaeg märgitakse artikli 7 lõikes 1 viidatud isikuandmete kaitse teadetesse, privaatsusteadetesse või dokumentidesse. Säilitustähtaeg ei tohi olla pikem, kui on vaja ja asjakohane eesmärgil, milleks andmeid töödeldakse (5).
            
         
         
            Artikkel 4
            Piirangute alus
            
               1.   Ühisettevõte S2R kohaldab piiranguid üksnes selleks, et tagada:
               
                           a)
                        
                        
                           liikmesriikide julgeolek, avalik julgeolek või riigikaitse;
                        
                     
                           b)
                        
                        
                           süütegude tõkestamine, uurimine, avastamine ja nende eest vastutusele võtmine või kriminaalkaristuste täitmisele pööramine, sealhulgas kaitse avalikku julgeolekut ähvardavate ohtude eest ja nende ennetamine;
                        
                     
                           c)
                        
                        
                           liidu või liikmesriigi muud üldist avalikku huvi pakkuvad olulised eesmärgid, eelkõige liidu ühise välis- ja julgeolekupoliitika eesmärgid või liidu või liikmesriigi oluline majanduslik või finantshuvi, sealhulgas rahandus-, eelarve- ja maksuküsimused, rahvatervis ja sotsiaalkindlustus;
                        
                     
                           d)
                        
                        
                           liidu institutsioonide ja organite sisejulgeolek, sealhulgas nende elektroonilise side võrgustike julgeolek;
                        
                     
                           e)
                        
                        
                           reguleeritud kutsealade ametieetika rikkumiste ennetamine, uurimine, avastamine ja nende eest vastutusele võtmine;
                        
                     
                           f)
                        
                        
                           jälgimine, kontrollimine või regulatiivsete ülesannete täitmine, isegi harvadel juhtudel, kui see on seotud avaliku võimu teostamisega punktides a–c nimetatud juhtudel;
                        
                     
                           g)
                        
                        
                           andmesubjekti kaitse või muude isikute õiguste ja vabaduste kaitse;
                        
                     
                           h)
                        
                        
                           tsiviilõiguslike nõuete jõustamine.
                        
                     
            
               2.   Eespool lõikes 1 kirjeldatud eesmärkide konkreetsel kohaldamisel võib ühisettevõte S2R rakendada piiranguid järgmistel juhtudel:
               
                           a)
                        
                        
                           isikuandmete vahetamisel komisjoni talituste või teiste liidu institutsioonide, organite ja asutustega:
                           
                                       —
                                    
                                    
                                       kui kõnealusel komisjoni talitusel või muul ELi institutsioonil, organil või asutusel on õigus piirata nimetatud õiguste kasutamist määruse (EL) 2018/1725 artiklis 25 osutatud muude õigusaktide alusel või kooskõlas sama määruse IX peatükiga või muude ELi institutsioonide, organite ja asutuste asutamisaktidega;
                                    
                                 
                                       —
                                    
                                    
                                       kui kõnealuse komisjoni talituse või muu ELi institutsiooni, organi või asutuse kehtestatud piirang kaotaks mõju, juhul kui ühisettevõte S2R ei kohaldaks samade isikuandmete suhtes samaväärset piirangut;
                                    
                                 
                     
                           b)
                        
                        
                           isikuandmete vahetamisel liikmesriikide pädevate asutustega:
                           
                                       —
                                    
                                    
                                       kui kõnealustel liikmesriikide pädevatel asutustel on õigus piirata nimetatud õiguste kasutamist Euroopa Parlamendi ja nõukogu määruse (EL) 2016/679 (6) artiklis 23 viidatud õigusaktide alusel või selliste meetmete alusel, millega võetakse liikmesriigi õigusesse üle Euroopa Parlamendi ja nõukogu direktiivi (EL) 2016/680 (7) artikli 13 lõige 3, artikli 15 lõige 3 või artikli 16 lõige 3;
                                    
                                 
                                       —
                                    
                                    
                                       kui kõnealuse pädeva asutuse kehtestatud piirang kaotaks mõju, juhul kui ühisettevõte S2R ei kohaldaks samade isikuandmete suhtes samaväärset piirangut;
                                    
                                 
                     
                           c)
                        
                        
                           isikuandmete vahetamisel kolmandate riikide või rahvusvaheliste organisatsioonidega, kui on selgeid tõendeid, et nimetatud õiguste ja kohustuste rakendamine seaks tõenäoliselt ohtu ühisettevõtte S2R ülesannete täitmiseks vajaliku koostöö kolmandate riikide või rahvusvaheliste organisatsioonidega.
                        
                     Enne esimese lõigu punktides a ja b viidatud asjaoludel piirangute kohaldamist konsulteerib ühisettevõte S2R asjaomaste komisjoni talituste, liidu institutsioonide, organite ja asutuste või liikmesriikide pädevate asutustega, välja arvatud juhul, kui ühisettevõtte S2R jaoks on selge, et piirangu kohaldamine on ette nähtud mõne neis punktides nimetatud õigusaktiga.
            
         
         
            Artikkel 5
            Andmesubjektide õiguste piirangud
            
               1.   Nõuetekohaselt põhjendatud juhtudel ja käesolevas otsuses ette nähtud tingimustel võib vastutav töötleja piirata seoses artikli 1 lõikes 2 ja allpool lõikes 2 nimetatud andmetöötlustoimingutega järgmisi õigusi, kui see on vajalik ja proportsionaalne:
               
                           a)
                        
                        
                           õigus saada teavet;
                        
                     
                           b)
                        
                        
                           õigus tutvuda andmetega;
                        
                     
                           c)
                        
                        
                           õigus nõuda andmete parandamist, kustutamist ja nende töötlemise piiramist;
                        
                     
                           d)
                        
                        
                           õigus andmesubjekti teavitamisele isikuandmetega seotud rikkumisest;
                        
                     
                           e)
                        
                        
                           õigus elektroonilise side konfidentsiaalsusele.
                        
                     
            
               2.   Nõuetekohaselt põhjendatud juhtudel ja selleks, et tagada artikli 4 lõikes 1 nimetatud eesmärgid, võib vastutav töötleja kohaldada piiranguid järgmiste artikli 1 lõikes 2 osutatud töötlemistoimingute suhtes:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAF-ile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           ahistamisjuhtumite (ametlikud ja mitteametlikud) menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           määruse (EL) 2018/1725 artikli 45 lõike 2 kohased andmekaitseametniku tehtavad uurimised;
                        
                     
                           h)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT EU);
                        
                     
                           i)
                        
                        
                           toetuste haldamise või hankemenetluse raames pärast konkursikutsete või pakkumismenetluste pakkumuste esitamise tähtaja lõppu.
                        
                     
            
               3.   Ahistamisjuhtumite menetlemisega seoses võidakse samadel tingimustel piirata lõikes 1 nimetatud õigusi, välja arvatud lõike 1 punktis d osutatud õigust andmesubjekti teavitamisele isikuandmetega seotud rikkumisest.
            
            
               4.   Toetuste haldamise ja hankemenetlusega seoses võidakse samadel tingimustel piirata lõikes 1 nimetatud õigusi, välja arvatud lõike 1 punktis c osutatud õigust nõuda isikuandmete parandamist, kustutamist ning nende töötlemise piiramist.
            
            
               5.   Nõuetekohaselt põhjendatud juhtudel ja käesolevas otsuses ette nähtud tingimustel võib vastutav töötleja piirata õigust nõuda isikuandmete parandamist, kustutamist ja töötlemise piiramist, välja arvatud lõigetes 3 ja 4 sätestatud erandite korral.
            
            
               6.   Kui ühisettevõte S2R piirab täielikult või osaliselt lõigetes 1, 3, 4 ja 5 nimetatud õiguste kohaldamist, võtab ta käesoleva otsuse artiklites 6 ja 7 sätestatud meetmed.
            
            
               7.   Kui andmesubjektid taotlevad juurdepääsu oma isikuandmetele, mida töödeldakse seoses ühe või mitme konkreetse juhtumiga, või konkreetsele isikuandmete töötlemise toimingule kooskõlas määruse (EL) 2018/1725 artikliga 17, piirdub ühisettevõte S2R taotluse kaalumisel üksnes nende isikuandmetega.
            
         
         
            Artikkel 6
            Piirangute vajalikkus ja proportsionaalsus
            
               1.   Kõik artikli 4 kohased piirangud peavad olema vajalikud ja proportsionaalsed, võttes arvesse riski andmesubjektide õigustele ja vabadustele, ning järgima põhiõiguste ja -vabaduste põhiolemust demokraatlikus ühiskonnas.
            
            
               2.   Kui kaalutakse piirangu kohaldamist, tehakse praeguste eeskirjade alusel vajalikkuse ja proportsionaalsuse kontroll. Kontroll tehakse ka korrapärase läbivaatamise käigus pärast hindamist, kas piirangut õigustanud faktilised ja õiguslikud põhjused veel kehtivad. Aruandluskohustuse täitmiseks dokumenteeritakse see sisehindamisteates igal üksikjuhul eraldi.
            
            
               3.   Piirangud on ajutised. Neid kohaldatakse seni, kuni kehtivad nende kehtestamise põhjused. Eelkõige ei ole piirang enam põhjendatud, kui leitakse, et piiratud õiguse kasutamine ei tühistaks enam kehtestatud piirangu mõju ega kahjustaks muude andmesubjektide õigusi või vabadusi.
               Ühisettevõte S2R vaatab piirangu kohaldamise läbi iga kuue kuu tagant alates selle kehtestamisest ning asjaomase juurdluse, menetluse või uurimise lõpetamisel. Pärast seda hindab vastutav töötleja iga kuue kuu tagant piirangu kohaldamise vajalikkust.
            
            
               4.   Kui ühisettevõte S2R kohaldab täielikult või osaliselt käesoleva otsuse artikli 4 kohaseid piiranguid, dokumenteerib ta piirangu kehtestamise põhjused ja õigusliku aluse kooskõlas lõikega 1 eespool, sealhulgas piirangu vajalikkuse ja proportsionaalsuse hinnangu.
               Dokumenteeritud teave ning vajaduse korral ka asjakohaseid faktilisi ja õiguslikke asjaolusid sisaldavad dokumendid registreeritakse. Nõudmisel tehakse need kättesaadavaks Euroopa Andmekaitseinspektorile.
            
         
         
            Artikkel 7
            Teavitamiskohustus
            
               1.   Ühisettevõte S2R lisab määruse (EL) 2018/1725 artikli 31 kohastesse isikuandmete kaitse teadetesse, privaatsusteadetesse või dokumentidesse, mis on avaldatud tema veebilehel ja/või sisevõrgus ja millega teavitatakse andmesubjekte nende õigustest asjaomase menetluse raames, teabe, mis on seotud nimetatud õiguste võimaliku piiramisega. Teave peab sisaldama seda, mis õigusi võidakse piirata, piirangu põhjusi ja võimalikku kestust.
               Ilma et see piiraks artikli 6 lõike 4 sätete kohaldamist, teavitab ühisettevõte S2R, kui see on proportsionaalne, põhjendamatu viivituseta ja kirjalikult individuaalselt kõiki andmesubjekte, keda peetakse konkreetses andmetöötlustoimingus asjaomasteks isikuteks, nende õigustest seoses praeguste või tulevaste piirangutega.
            
            
               2.   Kui ühisettevõte S2R piirab täielikult või osaliselt artiklis 5 sätestatud õigusi, teavitab ta asjaomast andmesubjekti kohaldatavast piirangust ja selle peamistest põhjustest ning võimalusest esitada kaebus Euroopa Andmekaitseinspektorile või pöörduda õiguskaitse saamiseks Euroopa Liidu Kohtusse.
               Kooskõlas määruse (EL) 2018/1725 artikli 25 lõikega 8 võib eespool lõikes 2 nimetatud teabe esitamist edasi lükata, selle esitamata jätta või selle esitamisest keelduda, kui see tühistaks piirangu mõju.
            
         
         
            Artikkel 8
            Läbivaatamine andmekaitseametniku poolt
            
               1.   Ühisettevõte S2R teavitab põhjendamatu viivituseta ühisettevõte S2R andmekaitseametnikku kõikidest juhtumitest, kui vastutav töötleja piirab kooskõlas käesoleva otsusega andmesubjektide õiguste kohaldamist või pikendab piirangu kehtivust. Vastutav töötleja annab andmekaitseametnikule juurdepääsu piirangu vajalikkust ja proportsionaalsust hindavale registreerimiskandele ning dokumenteerib registreerimiskandes andmekaitseametniku teavitamise kuupäeva.
            
            
               2.   Andmekaitseametnik võib esitada vastutavale töötlejale kirjaliku taotluse piirangute kohaldamise läbivaatamiseks. Vastutav töötleja teavitab andmekaitseametnikku kirjalikult taotletud läbivaatamise tulemustest.
            
            
               3.   Andmekaitseametnik osaleb kogu menetluses. Vastutav töötleja teavitab andmekaitseametnikku, kui piirang tühistatakse.
            
         
         
            Artikkel 9
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
         
         
            Brüssel, 26. märts 2020
            
               
                  Ühisettevõte S2R juhatuse nimel
               
               
                  eesistuja
               
               Henrik HOLOLEI
            
         
         
            (1)  ELT C 202, 7.6.2016, lk 47.
         
            (2)  ELT L 295, 21.11.2018, lk 39.
         
            (3)  ELT L 177, 17.6.2014, lk 9.
         
            (4)  Kaasvastutavate töötlejate puhul töödeldakse andmeid kooskõlas vahendite ja eesmärkidega, mis on kehtestatud asjakohases kaasvastutavate töötlejate kokkuleppes, nagu on määratletud määruse (EL) 2018/1725 artiklis 28.
         
            (5)  Ühisettevõtte S2R andmete säilitamise poliitika põhineb toimikute säilitamisel komisjonis üldise säilitustähtaegade loetelu alusel, mis on loetelu vormis regulatiivne dokument (viimane versioon on avaldatud numbri SEC(2019) 900 all), millega kehtestatakse komisjoni eri liiki toimikute säilitustähtajad.
         
            (6)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (7)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).